Det er vorespuls.dk, som DGI og Nykredit står bag, der arrangerer touren, og målet er en stor, gerne international, breddeidrætsevent i Danmark for den almene cykelmotionist. Men i år sætter 25 prøvekaniner sig i sadlen for på egen krop at prøve strabadserne. - I DK har vi - indtil nu - især fokuseret på store idrætsbegivenheder i Danmark, for eliten.  vorespuls.dk - touren er et forsøg på at udvikle en ny dimension - at lave en idrætsevent for motionisterne, udtaler DGI?s formand Søren Møller. Han mener, at der derfor er både et behov og et uudnyttet potentiale for en tour, hvor motionisten kan mødes i fællesskabet med andre ligesindede. Feltet på 25 cykelglade motionister sætter sig i sadlen i Skagen onsdag og cykler dagens etape, der går fra Grenen i Skagen og til Nordkraft i Aalborg. En tur på godt 110 kilometer. - Vi skal sætte den almindelige motionist og sundheden på dagsordenen. Jeg vil gerne opfordre politikere og idrætsorganisationer i Danmark til fremover at tænke bredden ind, når vi skal tiltrække store idrætsbegivenheder til landet. Med vorespuls.dk - touren tager vi det første skridt i dag, siger Søren Møller. 594 kilometer skal tilbagelægges før flokken når målet i København. Målet på sigt er, at 2000 deltager i cykeleventen om fem år, og 10.000 om 10 år.
Onsdag sætter en flok motionister sig i sadlen i Skagen og kører vorespuls.dk-touren. De skal i første omgang nå til København på fem dage. Men på den lange bane er målet at starte Danmarks største cykelevent for motionister.